### NN 86/2018 (26.9.2018.), Odluka o gradskim porezima Grada Metkovića

Grad Metković

1697

Na temelju članka 35. Zakona o lokalnoj i područnoj (regionalnoj) samoupravi (»Narodne novine« br. 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13, 137/15 i 123/17), članka 20. i članka 42. Zakona o lokalnim porezima (»Narodne novine« br. 115/16 i 101/17), te članka 34. Statuta Grada Metkovića (»Neretvanski glasnik« broj 4/09, 2/13, 7/13 – pročišćeni tekst i 1/18), Gradsko vijeće Grada Metkovića na svojoj XII. sjednici održanoj 10. rujna 2018. donijelo je

ODLUKU

O GRADSKIM POREZIMA GRADA METKOVIĆA

I. OPĆE ODREDBE

Članak 1.

Ovom Odlukom utvrđuju se vrste poreza, porezni obveznik, porezna osnovica, stope i visina poreza, te način obračuna i plaćanja gradskih poreza koji su vlastiti izvor prihoda Grada Metkovića (u daljnjem tekstu: Grad).

Članak 2.

Grad Metković uvodi sljedeće poreze:

1) prirez porezu na dohodak

2) porez na potrošnju

3) porez na kuće za odmor

4) porez na korištenje javnih površina.

1. Prirez porezu na dohodak

Članak 3.

(1) Prirez porezu na dohodak plaća se na području Grada sukladno zakonu i podzakonskom aktu kojim se uređuje porez na dohodak te ovoj Odluci.

(2) Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

(3) Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Grada.

(4) Osnovica prireza porezu na dohodak je porez na dohodak utvrđen sukladno zakonu i podzakonskom aktu iz članka 3. stavka 1. ove Odluke.

(5) Prirez porezu na dohodak plaća se po stopi od 10% na osnovicu iz članka 4. ove Odluke.

(6) Prirez porezu na dohodak prihod je Proračuna Grada.

(7) Poslove u vezi s utvrđivanjem i naplatom prireza porezu na dohodak obavlja Ministarstvo financija, Porezna uprava.

Članak 4.

Obveznici gradskih poreza iz članka 2. Ove odluke dužni su Jedinstvenom upravnom odjelu, Odsjeku za proračun, računovodstvo i financije Grada Metkovića, Stjepana Radića 1, Metković, dostaviti dokaze o svakoj promjeni koja utječe na utvrđivanje porezna obveze, u roku od 15 dana od dana nastanka promjene.

Članak 5.

Za utvrđivanje i naplatu poreza, žalbeni postupak, obnovu postupka, zastaru, ovršni postupak kad obveznik dospjeli porez ne plati u propisanom roku, kao i sve ostale postupovne radnje, primjenjivat će se odredbe Općeg poreznog zakona (»Narodne novine« broj 115/16).

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prigodnih vina, specijalnih vina, piva i bezalkoholnih pića u ugostiteljskim objektima na području Grada.

Članak 7.

(1) Obveznik poreza na potrošnju je pravna i fizička osoba koja pruža ugostiteljske usluge na području Grada.

(2) Osnovicu poreza na potrošnju čini prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

(3) Obračunsko razdoblje poreza na potrošnju je od prvog do posljednjeg dana u mjesecu.

(4) Utvrđenu obvezu poreza na potrošnju za obračunsko razdoblje iz stavka 3. ovog članka porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec u Grad Metković, Jedinstveni upravni odjel ili putem e-maila pnn@metkovic.hr, pojedinačno za svaki poslovni prostor.

(5) Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

(6) Poslove u vezi s utvrđivanjem i naplatom poreza na potrošnju obavlja Odsjek za proračun računovodstvo i finacnije u Jedinstvenom upravnom odjelu Grada Metkovića.

(7) Porez na potošnju prihod je Proračuna Grada.

Članak 8.

Porez na potrošnju plaća se po stopi od 1%.

3. Porez na kuće za odmor

Članak 9.

(1) Porez na kuće za odmor plaćaju pravne i fizičke osobe koje su vlasnici kuća za odmor na području Grada.

(2) Kućom za odmor smatra se svaka zgrada, dio zgrade ili stan, koji se koriste povremeno ili sezonski, što minimalno podrazumijeva podrazumijeva da je na objektu postavljena vanjska stolarija id a posjeduje sanitarni čvor.

(3) Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 10.

(1) Porez na kuće za odmor plaća se u godišnjem iznosu od 5 kuna po kvadratnom metru korisne površine kuće za odmor.

(2) Korisna površina je ukupna podna površina stana ili druge samostalne prostorije umanjena za širinu zidova koji ju prekidaju.

(3) Prigodom izračunavanja korisne površine neće se uzeti u obzir podrumske i tavanske prostorije, koje po svojoj opremi, nisu prikladne za stambene svrhe, te stubišta, otvoreni balkoni i terase.

(4) Korisna površina, u pravilu, izračunava se prema glavnom projektu, koji je sastavni dio građevinske dozvole ili koji je potvrđen po nadležnom tijelu.

(5) U slučaju znatnijih odstupanja od projekta iz prethodnog stavka, korisna površina se izračunava prema stvarnom stanju.

Članak 11.

(1) Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres), te starosti i trošnosti.

(2) Porez na kuće za odmor za odmor ne plaća se na kuće za odmor za vrijeme dok su u njima smješteni prognanici i izbjeglice.

(3) Porez na kuće za odmor ne plaća se na odmarališta u vlasništvu jedinica lokalne i područne (regionalne) samouprave koja služe za smještaj djece u dobi do 15 godina.

Članak 12.

(1) Obveznik poreza na kuće za odmor dužan je Odsjeku za proračun, računovodstvo i financije u Jedinstvenom upravnom odjelu Grada dostaviti podatke koji se odnose na mjesto gdje se nalazi objekt, korisnu površinu, podatke o poreznom obvezniku te druge podatke, do 31. ožujka tekuće godine za koju se utvrđuje porez na kuće za odmor.

(2) Pri promjeni vlasništva kuće za odmor tijekom kalendarske godine novi vlasnik ne plaća porez na kuću za odmor ako je taj porez bio utvrđen prethodnom vlasniku.

(3) Ako je tijekom kalendarske godine stečeno vlasništvo nove kuće za odmor, vlasnik te kuće plaća godišnji porez umanjen za dio godine prije stjecanja vlasništva.

(4) Porez na kuće za odmor plaća se u roku od 15 dana od dana dostave rješenja o utvrđivanju poreza.

(5) Porez na kuće za odmor prihod je Proračuna Grada.

4. Porez na korištenje javnih površina

Članak 14.

Porez na korištenje javnih površina plaćaju sve pravne i fizičke osobe kojima je nadležno gradsko tijelo odobrilo privremeno korištenje javne površine, pravne i fizičke osobe koje koriste javnu površinu na temelju drugih odobrenja ili ugovora kao i pravne i fizičke osobe za koje se utvrdi da su koristile javnu površinu bez odobrenja.

Članak 15.

Javnom površinom u smislu članka 14. ove Odluke smatraju se sve površine u vlasništvu Grada Metkovića odnosno površine kojima upravlja Grad Metković i sve površine na kojima je Grad Metković nadležan za davanje odobrenja za obavljanje djelatnosti ili koje se koriste bez dobivenog odobrenja.

Članak 16.

Porez na korištenje javnih površina određuje se u kunama po metru dužnom, odnosno po metru kvadratnome ili po komadu, dnevno ili mjesečno ili godišnje, a ako se određuje po metru kvadratnome, najmanja površina za obračun iznosi 1 m².

Članak 17.

Visina poreza na korištenje javne površine utvrđuje se prema zoni i namjeni korištenja.

Članak 18.

Porez na korištenje javnih površina ne plaća se za korištenje javnih površina za koju se plaća drugo javno davanje Gradu Metkoviću ili druga naknada temeljem posebnog ugovora.

Članak 19.

Javne površine za čije korištenje se naplaćuje porez razvrstavaju se u zone i to:

1) Zona I obuhvaća dio grada na lijevoj obali Neretve (ulice S. Radića, I. Gundulića, Matice hrvatske, Ante Starčevića, Kralja Zvonimira, Sportska, Trg dr. F. Tuđmana, Splitska – cijela, Kneza Domagoja, Trg kralja Tomislava, Skale I, Skale II, Skale III, Skale IV, Skale V, Trg bana Josipa Jelačića, Petra Svačića, Vladimira Nazora – do križanja s ulicom Orašina, Hrvatskih iseljenika, Dubrovačka – do križanja s ulicom Predolac, Oca Ante Gabrića, Ilije Bošnjaka – do početka ulice I. Lole Ribara, Petra Krešimira IV – do križanja s ulicama Jasline i Jeovci, Mobine, P. Zoranića, Antuna Gustava Matoša) te na desnoj obali Neretve (ulice Zrinjskih i Frankopana – do križanja s ulicom Alojzija Stepinca, Put Narone, Kneza Branimira, Mlinska, Mostarska, Industrijska, Hercegovačka, A. Hebranga i Mlinski prilaz).

2) Zona II obuhvaća ostale nespomenute dijelove grada i naselje Vid.

3) Zona III obuhvaća naselja Prud, Dubravica i Glušci.

Članak 20.

Visina poreza na korištenje javne površine utvrđuje se u sljedećim iznosima:

|  |  |  |  |  |  |
| --- | --- | --- | --- | --- | --- |
| VISINA POREZA u kunama po m2 | | | | | |
| Redni broj | Namjena | Zona I | Zona II | Zona III | Način određivanja poreza |
| 1 | 2 | 3 | 4 | 5 | 6 |
| 1. | Kiosci, montažni objekti i radnje |  |  |  |  |
| \* za ugostiteljsku djelatnost i djelatnost trgovine hranom i pićem | 70,00 | 60,00 | 50,00 | Mjesečno/m2 |
| \* za trgovinu voćem, povrćem, cvijećem, tiskovinama, duhanskim proizvodima i trgovinu neprehranbenom robom | 45,00 | 40,00 | 30,00 | Mjesečno/m2 |
| \* za prodaju lutrije | 60,00 | 50,00 | 40,00 | Mjesečno/m2 |
| \* ostala trgovina gore nespomenuta | 45,00 | 40,00 | 30,00 | Mjesečno/m2 |
| 2. | Ugostiteljske terase |  |  |  |  |
| \* stalne, ostakljeni paviljoni cijelu godinu | 31,00 | 25,00 | 20,00 | Mjesečno/m2 |
| \* sezonske: ljetna sezona (1. 4. – 31. 10.) | 40,00 | 35,00 | 30,00 | Mjesečno/m2 |
| \* sezonske: zimska sezona (1. 11. – 31. 3.) | 10,00 | 5,00 | 5,00 | Mjesečno/m2 |
| \* naprave za oglašavanje prodaje proizvoda i usluga (reklame), aparati i škrinje za sladoled, točionici, vanjski šank i sl. na ugostiteljskoj terasi na javnoj gradskoj površini | 30,00 | 25,00 | 15,00 | Mjesečno/m2 |
| 3. | Uslužne naprave |  |  |  |  |
| \* peć za pečenje kestena, kokica i slično i štandovi osim pod točkama 9. i 10. (za razdoblje kraće od 7 dana) | 100,00 | 50,00 | 50,00 | Dnevno/m2 |
| \* peć za pečenje kestena, kokica i slično i štandovi osim pod točkama 9. i 10. (za razdoblje duže od 7 dana,) | 5,00 | 4,00 | 3,00 | Dnevno/m2 |
| \* hladnjaci, škrinje, rashladne vitrine (za pića i sladolede) i slično | 400,00 | 300,00 | 200,00 | Mjesečno/kom. |
| 4. | Štandovi, klupe, stolovi, izlozi, ispred-pored-iza trgovine ili kioska, osim za ugost. djel. | 20,00 | 15,00 | 10,00 | Mjesečno/kom. |
| 5. | Naprave za zabavu pojedinačno (vlak, vrtuljak, jastuk za skakanje, karting staza i sl., drugi uređaji u sastavu zabavnog parka, šatori za cirkuse, zabavne i druge prilike) te zabavni park-putujući cirkus i ostalo slično privr. i povr. korištenje j.g.p. | 1,50 | 1,00 | 0,50 | Dnevno/m2 |
| 6. | Za izgr. i popravak zgrada i drugih objekata (korištenje, ograđ. i sl. j.g.p.) | 2,00 | 1,80 | 1,50 | Dnevno/m2 |
| 7. | Za zauzimanje površine radi gradnje infrastrukture | 2,00 | 1,50 | 1,50 | Dnevno/m2 |
| 8. | Za prekop površine radi priključka na infrastrukturu | 50,00 | 50,00 | 50,00 | Dnevno/m |
| 9. | Za postavu putokaza, reklama i obavijesnih tabla, osim prometne i turističke signalizacije koju postavlja Grad i Turistička zajednica kao i pravne ili fizičke osobe koje upravljaju javnim cestama, u razdoblju kraćem od trideset dana, | 40,00 | 40,00 | 40,00 | Dnevno/m2 |
| 10. | Za postavu putokaza, reklama i obavijesnih tabla, osim prometne i turističke signalizacije koju postavlja Grad i Turistička zajednica kao i pravne ili fizičke osobe koje upravljaju javnim cestama, u razdoblju dužem od trideset dana | 1.000,00 | 1.000,00 | 1.000,00 | Godišnje/m2  Jedna strana naprave |
| 11. | Korištenje javne gradske površine za vrijeme održavanja gradskih sajmova (osim pod točkom 10.) |  |  |  |  |
| \* Sveti Ilija | 100,00 |  |  | Dnevno/m |
| \* Svi Sveti (za cvijeće i svijeće) | 20,00 | 15,00 | 10,00 | Dnevno/m |
| \* Snježna Gospa u Vidu |  | 50,00 |  | Dnevno/m |
| \* Božićni sajam | 50,00 | 40,00 | 20,00 | Dnevno/m |
| 12. | Korištenje javne gradske površine za vrijeme održavanja prigodnih, privremenih i povremenih događanja, za postavljanje stolova i stolica radi usluživanja hrane i pića | 50,00 | 40,00 | 30,00 | Dnevno/m2 |
| 13. | Svako drugo nespomenuto korištenje j.g.p. (npr. ambulantna prodaja i prezentacija pro­izvoda i usluga u kamionima i sl., reklamna vozila i sl.) | 100,00 | 80,00 | 50,00 | Dnevno/kom. |

Članak 21.

Pravne i fizičke osobe za koje se utvrdi da koriste javnu površinu bez odobrenja dužne su platiti porez na korištenje javnih površina u visini od šest mjesečnih iznosa poreza na korištenje javnih površina utvrđenog u skladu s odredbama članka 20. ove Odluke.

Članak 22.

(1) U slučaju kad se u korištenju javne površine koristi i električna energija iz elektro ormarića u vlasništvu Grada, korisnik je dužan platiti paušal za korištenje električne energije u iznosu:

– štandovi, kućice i šatori do 2 kW 40,00 kn/dan

– štandovi, kućice i šatori od 2 do 5 kW 100,00 kn/dan

– štandovi, kućice i šatori preko 5 kW 100,00 kn/dan, odnosno 20 kn/dan za svaki naredni kW

– promotivne akcije, prezentacije i drugi programi 500,00 kn/dan

– priključak pozornice 1.000,00 kn/dan

(2) Od plaćanja plaćanja paušala za korištenje električne energije oslobođeni su:

1) podnositelji zahtjeva koji su oslobođeni plaćanja upravnih pristojbi prema Zakonu o upravnim pristojbama,

2) političke stranke,

3) sportski klubovi,

4) organizatori sportskih i humanitarnih akcija,

5) ustanove i trgovačka društva kojih je Grad osnivač,

6) organizatori programa kojih je pokrovitelj Grad Metković, a koje imaju sjedište ili prebivalište na području Grada Metkovića, te za projekte i manifestacije od interesa za Grad Metković.

Članak 23.

Visina poreza za korištenje površina koje imaju pristup s javno-
 -prometne površine, na kojima je Grad Metković nadležan za davanje odobrenja za obavljanje trgovine na malo izvan prodavaonica, iznosi 10% od visine poreza na korištenje javnih površina.

Članak 24.

(1) Od plaćanja poreza na korištenje javne površine oslobođene su neprofitne udruge, obrazovne ustanove, sportski klubovi, ustanove, kada javnu površinu koriste za potrebe djelatnosti za koje su osnovane.

(2) Za privremeno korištenje javno-prometnih površina i površina koje imaju pristup s javno-prometnih površina u svrhu humanitarnih i odgojno-obrazovnih akcija te prigodnih prodaja kojima je pokrovitelj Grad Metković kao i za korištenje radi organizacije manifestacija i drugih događanja od interesa za Grad Metković nema obveze plaćanja poreza na korištenje javnih površina, prema odluci Gradonačelnika.

Članak 25.

(1) Nadležno porezno tijelo za utvrđivanje i naplatu poreza na korištenje javnih površina je Odsjek za proračun, računovodstvo i financije u Jedinstvenom upravnom odjelu Grada Metkovića.

(2) Porez na korištenje javnih površina plaća se na temelju rješenja o porezu na korištenje javnih površina u roku 15 dana od dana dostave rješenja.

(3) Rješenje o porezu na korištenje javnih površina iz prethodnog stavka donosi se na temelju ove Odluke i odobrenja o korištenju javne površine koje donosi Odsjek za komunalne poslove, prostorno planiranje, gospodarstvo i fondove EU u Jedinstvenom upravnom odjelu Grada Metkovića.

(4) Porezni obveznik koji ne plati porez na korištenje javnih površina u roku iz stavka 2. ovog članka, istekom roka, gubi pravo korištenja javne površine.

(5) U slučaju neovlaštenog korištenja javne površine porez se razrezuje na temelju zapisnika koji je sastavila ovlaštena službena osoba.

(6) Porez na korištenje javnih površine prihod je Proračuna Grada.

II. PREKRŠAJNE ODREDBE

Članak 26.

(1) Novčanom kaznom od 2.000,00 do 25.000,00 kuna kaznit će se za prekršaj pravna osoba:

1. koja ne obračuna i ne uplati porez na potrošnju odnosno koja ne preda obrazac PP-MI-PO u propisanom roku

2. koja ne dostavi podatke za utvrđivanje poreza na kuće za odmor.

(2) Za prekršaje iz stavka 1. ovog članka kaznit će se fizička osoba obrtnik ili fizička osoba koja obavlja drugu samostalnu djelatnost novčanom kaznom od 1.000,00 do 15.000,00 kuna.

(3) Za prekršaje iz stavka 1. kaznit će se fizička osoba novčanom kaznom od 100,00 do 5.000,00 kuna. Za prekršaje iz stavka 1. ovog članka kaznit će se odgovorna osoba u pravnoj osobi novčanom kaznom od 1.000,00 do 10.000,00 kuna.

Članak 27.

Postupak za izricanje kazne u prvom stupnju za prekršaje zbog povreda odredbi ove odluke odnosno zbog povreda odredbi Zakona o lokalnim porezima pokreće, vodi te donosi rješenje o prekršaju nadležna ispostava Porezne uprave.

III. ZAVRŠNE ODREDBE

Članak 28.

Danom stupanja na snagu ove odluke prestaje važiti Odluka o gradskim porezima Grada Metkovića (»Neretvanski glasnik« br. 5/17, »Narodne novine« br. 71/2017) i Odluka o izmjenama i dopunama Odluke o gradskim porezima Grada Metkovića (»Neretvanski glasnik« br. 9/17, »Narodne novine« br. 2/2018)

Članak 29.

Ova odluka stupa na snagu osmoga dana od dana objave u »Neretvanskom glasniku« – Službenom glasilu Grada Metkovića, osim odredbi o prirezu porezu na dohodak koje stupaju na snagu prvoga dana u mjesecu nakon objave u »Narodnim novinama«.

Klasa: 410-01/18-01/05
 Urbroj: 2148/01-03-18-1
 Metković, 10. rujna 2018.

Predsjednik
 Hrvoje Bebić, mag. oec., v. r.